Document ID: /roh_data/filtered/fineweb-2-filterrobots_roh.jsonl.gz/51176

Uffants pitschens dovran assistenza, tgira, nutriment saun, moviment, contact cun auters uffants, avunda sien, segirezza e charezza. Els dovran dentant er impuls e promoziun sco preparaziun per la scola e per la vita posteriura.
Prendai regularmain temp per Voss uffant. Al raquintai ina istorgia, chantai cun el ina chanzun u guardai cun el in cudesch da maletgs. Er durant spassegiadas pon ins scuvrir ed emprender bleras chaussas novas. Giai er savens cun Voss uffant sin la plazza da giugar, per ch'el possia giugar e siglir enturn cun auters uffants. Cun baterlar e cun giugar emprendan ils uffants fitg bleras chaussas ch'èn impurtantas per lur svilup e pli tard per il success en scola: tadlar, s'exprimer, observar, s'orientar, sa concentrar.
Tras quai che Voss uffant scuvra il mund, gioga cun auters uffants, chanta, taidla istorgias, scuvra la natira e sa mova, fa el experientschas ch'èn impurtantas pli tard en scolina ed en scola.
En il Grischun existan tranter auter las suandantas purschidas da promoziun tempriva:
As infurmai tar auters geniturs u tar Vossa vischnanca da domicil davart las purschidas en la regiun.
Ils geniturs pon promover lur uffants en bleras situaziuns dal mintgadi, nua ch'il far experientschas e scuvertas, il giugar ed emprender s'uneschan in cun l'auter: saja quai cun gidar en il lavuratori, cun far giu la paletscha a las carottas en cuschina u cun giugar en in paltaun.
En 65 films curts che pon vegnir guardads en 13 linguas vegnan mussadas bleras ideas e dads numerus impuls.